Hoe om 'n Uberbestuurder in Suid-Afrika te word - Jy en die RegJy en die Reg
Tuis › Artikels › Hoe om 'n Uberbestuurder in Suid-Afrika te word
Is jy tans jy werkloos, maar besit jou eie voertuig? Daar is baie ander persone sonder 'n voertuig wat daagliks moet gaan werk of wat weens omstandighede (byvoorbeeld wanneer die motor gediens moet word) vir 'n dag of twee alternatiewe vervoer nodig het.
'n Uberbestuurder kan 'n vervoeruitkoms vir iemand in nood wees en terselfdertyd 'n inkomste verdien. Die voordele is dat jy soos jy verkies op enige plek en tyd kan werk, kies wanneer en hoe jy betaal wil word, en jou eie skedule kan bepaal.
Uitmuntende motorbestuursvaardighede: As bestuurder wat jou kliënt se veiligheid voorop stel, moet jy deurgaans al die vaardighede toepas wat jy tydens jou bestuurslopleiding aangeleer het. 'n Goeie bestuurder ry vinnig waar hy kan en stadig wanneer hy moet. Vermy aggressiewe bestuurstyl soos om jou toeter te blaas, ligte te flikker, vinger te wys en vuil taalgebruik. Antisipeer ander bestuurders se gedrag en reageer dienooreenkomstig.
Professionaliteit: Jy is self verantwoordelik vir die handhawing van jou werketiek en hoë professionele standaarde. As 'n Uberbestuurder bedryf jy as't ware jou eie besigheid, wat basiese besigheidsvaardighede, organisasievermoë, besluitmemingsvaardighede en tydsbestuursvernuf vereis. Jy sal besluite moet neem oor die beste roetes om te ry, jou dag se skedule moet kan beplan en ook vinnige besluite kan neem oor sake wat tydens 'n rit opduik. Buigsaamheid en aanpasbaarheid is noodsaaklik omdat jy byvoorbeeld 'n oproep kan ontvang nadat jy jou reeds tot een rit verbind het of jou dag se skedule reeds beplan het. Professionalisme sluit ook selfmotivering in. Omdat jy jou eie baas is, bepaal jy self hoeveel jy gaan of wil werk en hoeveel jy per dag wil verdien. Wees eerlik en bedagsaam deur nie onnodige draaie te ry of só te ry dat jy by elke rooi verkeerslig moet stop of om tyd en afstand te verleng en jou kliënt meer te laat betaal nie.
Mensvaardighede: Dis uiters belangrik om effektief met alle tipes mense te kommunikeer en te interreageer. Jy moet die vermoë hê om binne sekondes jou kliënt te evalueer om te bepaal of hy of sy byvoorbeeld graag gesels of verkies om nie ondervra te word nie. Wees sensitief vir gemoedstemming – iemand op pad hospitaal toe om 'n geliefde te besoek, is dalk nie in die luim vir geselsies nie. Dis uiters belangrik om sy of haar vertroue te wen sodat hy of sy veilig en gemaklik voel. Behandel almal dus respekvol, hoflik en vriendelik. Daarbenewens moet jy onder alle omstandighede soos druk verkeer of 'n krisis kalm kan bly. Elke kliënt, rit en situasie is uniek en onvoorspelbaar. Hoewel jy nie ander se gedrag kan beheer nie, is jy in beheer van jou eie reaksie op hul gedrag. Dit sluit die optrede van jou kliënt, ander voertuigbestuurders, ongunstige weerstoestande en ook druk verkeer, verkeersknope en ongelukke (wat jou beplanning in die wiele kan ry). Wees geduldig en beheer jou emosies. Indien jy 'n kliënt vervoer wat byvoorbeeld blind is of 'n rolstoel gebruik, verneem hoflik of hy of sy hulp nodig het en watter tipe hulp nodig is.
Kommunikasievaardighede: Doeltreffende en eerlike kommunikasie is noodsaaklik. Vir 'n Uberbestuurder behels dit onder andere om rigtingaanwysings te gee of om vrae betreffende die omgewing te beantwoord. Betrek jou kliënt by 'n gesprek indien dit lyk of hy sal wil saamgesels, maar respekteer ook teruggetrokkenheid. Dikvelligheid sal soms nodig wees sodat jy nie 'n kwaai of geïrriteerde kliënt se houding persoonlik opneem nie. Goeie luistervaardighede en die vermoë om empatie te betoon wanneer die persoon sy frustrasies met jou deel, kan handig te pas kom. Soms is dit nodig om nederig te bly en selfs om verskoning te vra, al voel jy dat jy niks verkeerd gedoen het nie.
Navorsing en beplanning: Dis belangrik dat jy die belangrikste hoof- en kortpaaie in jou omgewing ken. Bly op die hoogte van die mees gewilde en bekende plekke in jou omgewing soos kroeë, restourante, museums en ander plekke van belang soos hospitale, gastehuise en inkopiesentrums. Dit sal verseker dat jy die kliënt vinnig by sy bestemming kry en ook om hul vrae te beantwoord. Wanneer 'n kliënt 'n afspraak maak, maak seker dat jy die korrekte adres op jou GPS of Googlekaarte insleutel om nie onnodig tyd te verspil nie.
Hoe om as Uberbestuurder in Suid-Afrika te registreer
Om te kan registreer, moet jy elektronies stap vir stap deur die proses gaan. Net die basiese inligting word hier verskaf.
Registreer op hierdie webtuiste: https://www.uber.com/za/en/drive/requirements/. Jy het 'n e-posadres nodig om te kan registreer. Besonderhede wat verlang word tydens registrasie is jou naam en van, wagwoord en selfoonnommer. Aansoekers moet minstens 21 jaar oud wees.
Tydens die registrasieproses word elektroniese kopieë van die volgende dokumente verlang:
'n Geldige Suid-Afrikaanse professionele bestuurspermit (PrDP); bestuurdersprofielfoto; bestuurdersevaluasiesertifikaat (slegs Kaapstad, Johannesburg, Durban en Gqeberha 'n vereiste); veiligheidsiftingsertifikaat. Die volgende word ook vereis: Uberbedryfskaart (dubbelskyf); kommersiële voertuigversekering, bedryfslisensie verkrygbaar by die departement van vervoer.
Bestuurdersevaluasie en agtergrondkontrole/siftingstoets (BCG)
Dit moet voor registrasie gedoen word omdat die sertifikate tydens registrasie by aansoek aangeheg moet word. Ter wille van kliënteveiligheid is dit noodsaaklik dat voornemende Uberbestuurders 'n siftingstoets moet ondergaan ten einde te bepaal of jy 'n kriminele rekord het. Ten einde die veiligheid van Uberbestuurders en hul passasiers te verseker, word daar van alle Uberbestuurders verwag om 'n bestuurdersevaluasie en agtergrondskontrole (BCG) te voltooi. Daar is verskeie instansies wat hierdie evaluering doen en die koste wissel van R140,00 tot R160,00. Vir meer inligting, raadpleeg: https://www.uber.com/za/en/drive/requirements/
Vereistes waaraan voertuie in Suid-Afrika moet voldoen
Jy mag slegs jou eie voertuig as Uber gebruik indien dit aan die onderstaande vereistes voldoen: Uber behou hom die reg voor om gereeld en sonder vooraf kennisgewig die onderstaande kriteriums te hersien. Die voertuig kan by enige Tiger Wheel and Tyre (TWT) of DEKRA geïnspekteer word om te verseker dat dit aan al die minimum vereistes voldoen.
Luikrug is aanvaarbaar op UberGo.
5-deurluikrug (nie ouer as 2013-model nie)
4-deursedans (nie ouer as 2013-model nie)
Vanaf 1 Januarie 2022 af sal slegs sedans wat 5 jaar (2017-model) of nuwer is aanvaarbaar wees vir UberX-versoeke.
Outomatiese remstelsel (ABS), lugsakke vir bestuurders en passasiers
Die voertuig moet in 'n goeie toestand wees met geen ooglopende skade nie.
Indien jy nie jou eie voertuig het nie, kan jy 'n voertuig huur of by 'n voertuigvloot aansluit. https://www.uber.com/za/en/drive/vehicle-solutions/
Aktiveer jou rekening
Sodra jy al die bogenoemde stappe uitgevoer het, kan jy jou rekening aktiveer en begin om geld te verdien.
Ubertariewe verskil van stad tot stad. Vir die berekening van tariewe, raadpleeg https://www.uber.com/za/en/drive/requirements/.
Reëls in jou motor
Besluit vooraf tot watter mate jy reëls in jou eie voertuig wil afdwing, soos die verstelling van sitplekgordels, die oop- en toemaak van vensters en rook en eet in jou motor. Bring hierdie reëls betyds onder jou kliënte se aandag.
Vir telefoniese navrae: 080 017 2956
Dit klink na 'n omslagtige proses om as Uberbestuurder te registreer, maar jy self en elke Uberkliënt sal dankbaar wees en veilig voel met al hierdie veiligheidsmaatreëls.
Dis net minder omslagtig as om om enige ander werk aansoek te doen en ten minste loop jy jou nie vas in rompslomp, 'n kwotastelsel en die vereiste van vorige ondervinding nie en jy is boonop jou eie baas.